Quoniam pacis incrementis perfidorum malicia quibus valet versuciis contraire non desistit, et dum mortalibus successione temporum dominatur oblivio, matris nostræ æcclesiæ ab impiis minuitur possessio. Ideo, ego Gosbertus de Merlenniaco dominus, permissione divina corporali infirmitate astrictus, donum quod facio Molismensi æcclesiæ de Artunnaco, præsentibus litteris annotare festino; ut, si quando quispiam huic oppugnare temptaverit, scripto deducto ad medium, confusioni cedat quod tacere nequiverit. Igitur, tam pro remissione peccatorum meorum quam etiam pro animabus patris mei Nivelonis, et avunculi mei Guidonis, de cujus mihi hoc excidit beneficio, laude et assensu Sibillæ, uxoris meæ, fratrisque mei Nivelonis, trado et concedo Deo et Sanctæ-Mariæ Molismensi, per manum donni Roberti, abbatis, quicquid in alodio Artunnaci habeo, absque ulla retentione, in servis, videlicet, et ancillis ad illud alodium pertinentibus; in terris cultis et incultis, in silvis, pratis, pascuis et campis, in venationibus et saltibus, aquarumque decursibus, et in omnibus consuetudinibus, usuariis atque redditibus, quatinus hoc Molismensis æcclesia, quam in loco mei in hac parte heredem constituo, in sempiternum quiete teneat. Et quia residuas partes ipsius potestatis, concessione antecessorum vel parentum meorum, memorata jam possidet æcclesia, ne deinceps aliquam occasionem calumpniandi quacunque versucia vel controversia quilibet perversus de mea donatione inveniat, totum quod ad me de ipso pertinet alodio, quocunque modo pertineat, libere Molismensi æcclesiæ trado et confirmo. Sane, hoc donum presens non aliqua taxacione precii aut peccuniæ denominatione, sed pro sola animæ meæ, parentumque meorum salute facio, præter hoc tantum, quod si in Jherusalem ire voluero, convenientem mihi Molismenses fratres caritatem facient ad adjutorium tanti itineris, non meo tamen arbitrio vel deliberatione, sed pro voluntate et arbitrio abbatis, fratrumque suorum quos ad hoc vocaverit consilium. Concedo etiam et promittens devoveo me et uxorem meam, ubicumque in hac regione obierimus, in atrio gloriosæ Virginis Mariæ apud Molismum sepeliendos, et quo ad vixerimus prædictam æcclesiam diligere, res vero ipsius servare et multiplicare; ita ut unum ex filiis nostris sub monachico instituendum habitu eidem tradamus æcclesiæ. Et ut hæc nostra largicio firma atque inconvulsa perpetuo maneat, manu mea firmo, et insuper ad corroborandum videntes et audientes legittimos testes adhibeo. Walterium, scilicet, de Montiniaco; Rainaldum de Rubeo-Monte, Bovonem de Merlenniaco; Iterium Carduum; Lescennium Melondensem; Walterium de Ecclesiolis; Herbertum de Luparia; Gocelinum præpositum et Rainaldum de Artennaco. † S. Gosberti, † S. Sibillæ, uxoris ejus.